BWG ทุ่ม 1.46 พันลบ. รองรับโรงไฟฟ้าขยะอุตสาหกรรมใหม่ 2 โครงการ
BWG ทุ่ม 1.46 พันลบ. รองรับโรงไฟฟ้าขยะอุตสาหกรรมใหม่ 2 โครงการ กำลังผลิตรวม 11MW
22 ก.พ. 2560

บริษัท เบตเตอร์ เวิลด์ กรีน จำกัด (มหาชน) หรือ BWG ระบุว่า ที่ประชุมคณะกรรมการบริษัทเมื่อวานนี้ (21 ก.พ.) อนุมัติให้บริษัทย่อยลงทุนรวม 1.46 พันล้านบาท เพื่อรองรับการดำเนินโครงการโรงไฟฟ้าขยะอุตสาหกรรมจำสวน 2 โครงการ กำลังผลิตติดตั้งรวม 11 เมกะวัตต์ พร้อมจัดตั้งบริษัท เอิร์ธ เอ็นจิเนียริ่ง แอนด์ คอนสตรัคชั่น จำกัด (EEC) เพื่อประกอบธุรกิจให้บริการรองรับการดำเนินการโครงการโรงไฟฟ้าดังกล่าว
โดย BWG ระบุว่าตามที่บริษัท รีคัฟเวอรี่ เฮ้าส์ จำกัด (RH) และบริษัท เอวา แกรนด์ เอ็นเนอร์ยี่ จำกัด (AVA) ซึ่งทั้งสองบริษัทเป็นบริษัทย่อยของบมจ.เอิร์ธ เท็ค เอนไวรอนเมนท์ จำกัด (ETC) ซึ่งบริษัทถือหุ้นอยู่ 60% นั้น ได้ผ่านการคัดเลือกในโครงการผลิตและจำหน่ายกระแสไฟฟ้าจากขยะอุตสาหกรรม ซึ่งในวันนี้ (22 ก.พ.)  RH และ AVA จะเซ็นสัญญาซื้อขายไฟฟ้ากับการไฟฟ้าส่วนภูมิภาค (กฟภ.)
ดังนั้น คณะกรรมการบริษัทจึงอนุมัติการลงทุนในโครงการดังต่อไปนี้ ได้แก่ การลงทุนในโครงการผลิตไฟฟ้าจากขยะอุตสาหกรรม ในนิคมอุตสาหกรรมสหรัตนนคร จ.พระนครศรีอยุธยา กำลังผลิตติดตั้ง 7 เมกะวัตต์ มูลค่าไม่เกิน 900 ล้านบาท ของ RH , การลงทุนในโครงการผลิตไฟฟ้าจากขยะอุตสาหกรรม ในนิคมอุตสาหกรรมพิจิตร จ.พิจิตร กำลังผลิตติดตั้ง 4 เมกะวัตต์ มูลค่าไม่เกิน 550 ล้านบาท โดยทั้งสองโครงการคาดว่าจะเริ่มก่อสร้างภายในไตรมาส 2/60 และมีกำหนดแล้วเสร็จภายในไตรมาส 4/61
นอกจากนี้ให้ตั้งบริษัท เอิร์ธ เอ็นจิเนียริ่ง แอนด์ คอนสตรัคชั่น จำกัด สำหรับการประกอบธุรกิจให้บริการด้านออกแบบวิศวกรรม การจัดหาเครื่องจักรและอุปกรณ์ และการก่อสร้างโรงไฟฟ้าแบบครบวงจร ด้วยทุนจดทะเบียน 5 ล้านบาท ซึ่ง ETC จะถือหุ้น 96% 